钦定古今图书集成/明伦汇编/官常典/第506卷 > 李重贵
## 钦定古今图书集成/明伦汇编/官常典/第506卷 > 李重贵

按《宋史》本传：“重贵，孟州河阳人。姿状雄伟，善骑射。少
事寿帅王审琦，颇见亲信，以甥妻之，补合流镇将。镇
有群盗，以其尚少，谋夜入劫钞。重贵知之，即筑棚课
民习射，盗闻之溃去。太宗在藩邸，知其勇干，召隶帐
下。即位，补殿前指挥使，累迁至龙卫左第四军都指
挥使，领河州刺史，改捧日右厢都指挥使，领蛮州团”
练使。至道二年，出为卫州团练使，未行，会命将五路
讨李继迁，以重贵为麟府州、浊轮砦路都部署。得对
便殿，因言：“贼居沙碛中，逐水草牧畜，无定居，便战斗，
利则进，不利则走。今五路齐入，彼闻兵势太盛，不来
接战，且谋远遁。欲追则人马乏食，将守则地无坚垒。
贼既未平，臣辈何颜以见陛下。”太宗善之，出御剑以
赐，又累遣使抚劳。既而诸将果无大功，及还，命为代
并副都部署。真宗即位，加本州防御使，徙高阳关行
营副都部署。咸平二年，契丹南侵，议屯兵，杨畽、张凝
领先锋遇敌，重贵率策应兵酣战，全军而还。范廷召
自定州至，遇契丹兵交战，康保裔大阵为敌所覆，重
贵与凝赴援，腹背受敌，自申至寅，疾力战，敌乃退。时
诸将颇失部分，独重贵与凝全军还屯。凝议上将士
功状，重贵喟然曰：“大将陷没，而吾曹计功，何面目也！”
上闻而嘉之。明年春，以劳进阶及食邑，徙知贝州。召
至劳问，复遣入郡。是冬，徙沧州驻泊副都部署兼知
州事。以疾求还京就医药，既愈，连为邢州、天雄军二
部署，又知冀州。景德初，车驾幸澶渊，召还，为大内都
部署。明年春，出知郑州，以疾甚，授“左武卫大将军，领
潘州防御使，改左羽林军大将军”致仕。大中祥符三
年，卒。